ખોટ દર્શાવી કરચોરી કરનાર 2 લાખથી કંપનીઓ રડારમાં, સરકાર લાવશે તવાઇ | Vyaapaar Samachar
ખોટ દર્શાવી કરચોરી કરનાર 2 લાખથી કંપનીઓ રડારમાં, સરકાર લાવશે તવાઇ
india-news | June 14, 2019, 3:40 PM
નવી દિલ્હી : ભારતની અર્થવ્યવસ્થાને પાટા પર લાવવા માટે મોદી સરકાર વધુ એક મોટું પગલું ભરી શકે છે. પહેલા નોટબંધી, પછી બોગસ કંપનીઓનો સફાયો કર્યા બાદ સરકાર એવી કંપનીઓને ટેક્સના દાયરામાં લાવવાની તૈયારી કરી રહી છે. જે જાણી-જોઈને પોતાના ખાતાઓમાં ખોટ દર્શાવી ટેક્સ બચાવી રહી છે.
કેન્દ્ર સરકાર આવી કંપનીઓને શોધીને તેના પર ટેક્સ લાદશે. સરકાર આના માટે લઘુત્તમ વૈકલ્પિક ટેક્સ (MAT)ના નિયમોમાં ફેરફાર કરવા અંગે વિચારી રહી છે. નાણા મંત્રાલયના સૂત્રો અનુસાર, આવનાર બજેટ અથવા ત્યાર બાદ સરકાર ખોટ દર્શાવતી કંપનીઓ પર ટેક્સ લગાવી શકે છે.
જો કે, પ્રસ્તાવ પ્રમાણે, ખરેખર નુકશાન ઉઠાવતી કંપનીઓને સરકાર ટેક્સ ક્રેડિટ પર લાવી શકે છે. દેશમાં 2.5 લાખથી વધુ કંપનીઓ છે જે જાણી-જોઈને દસકાઓથી પોતાને ખોટમાં દર્શાવે છે. આ કંપનીઓ બેન્કો પાસેથી લોન મેળવે છે અને લાંબા સમય સુધી ઈનડાયરેક્ટ ટેક્સ પણ આપતી રહી છે. પરંતુ ડાયરેક્ટ ટેક્સ એટલે કે કોર્પોરેટ ટેક્સ નથી આપતી.
આવી ગોલમાલ કેવી રીતે કરે છે
ટેક્સ ચોરી કરતી કંપનીઓ હકીકતમાં સરકાર સામે બે રીતે પોતાનો હિસાબ રજૂ કરે છે. પહેલા ઈન્કમ ટેક્સના હિસાબે બીજુ કંપની એક્ટ પ્રમાણે. આવી કંપનીઓ ઈન્કમ ટેક્સમાં બહુ બધા ખર્ચા બતાવીને પોતાને નુકશાનમાં હોય એવું બતાવે છે. ત્યારે અન્ય કંપનીઓ વધુ ડિવિડન્ડ વહેંચતી નજરે પડતી હતી. આ કંપનીઓ કંપની એક્ટ હેઠળ આવતા ખોટ દર્શાવતા ખાતામાં નફો દર્શાવતી હતી. સરકાર આવકની આ બે તરફી રિપોર્ટીંગ દ્રારા ઈન્કમ ટેક્સ બચાવતી આ કંપનીઓ પર લગામ લાવવા માટે ચાર દાયકા પહેલા લઘુત્તમ વૈકલ્પિક કર (MAT) લાવી હતી. હવે આ તમામ કંપનીઓને ટેક્સના દાયરામાં લાવવાની તૈયારી છે જે જાણી-જોઈને કંપની એક્ટ હેઠળ બુક પ્રોફિટમાં પણ બનાવટી નુકશાન દર્શાવવા લાગી છે.
ટેક્સ એક્સપર્ટ્સનું માનવું છે કે, આ રીતના ટેક્સમાં કોઈ નુકશાની નથી, જો કે, રેટ નોમિનલ હોવા જોઈએ. ઈન્સ્ટિટ્યુટ ઓફ ચાર્ટર્ડ એકાઉન્ટન્ટ્સ ઓફ ઈન્ડિયાના ભૂતપૂર્વ પ્રેસિડેન્ડ અમરજીત ચોપડાએ જણાવ્યું કે, આવી કંપનીઓ પર ટેક્સ લગાવવામાં કોઈ વાંધો નથી, આખરે તે દેશના સંસાધનોનો લાભ ઉઠાવી રહી છે પછી ભલે તે પૈઈડ અપ કેપિટલ હોય કે બેન્ક લોન લીધેલ હોય. ઓછા રેટ પર ટેક્સ લાદવામાં કોઈ વાંધો નથી.
ભારતમાં લઘુત્તમ ટેક્સની શરૂઆત વર્ષ 1983માં થઈ હતી. ત્યારે તેને વૈકલ્પિક લઘુત્તમ ટેક્સ તરીકે ઓળખાતો. વચ્ચે ઘણી વાર નિયમોમાં ફેરફાર કરવામાં આવ્યા. 1991માં ટેક્સ સંબંધિત ઘણી રાહતોને ખતમ કર્યા પછી સરકારે કહ્યું કે, આવી કોઈ ન્યૂનતમ ટેક્સની જરૂર નથી. જો કે, 5 વર્ષ બાદ ફરીથી લાગૂ કરવામાં આવી અને તેનું નામ મિનિમમ અલ્ટરનેટિવ ટેક્સ (MAT) આપ્યુ. વર્ષ 1996-97ના બજેટ ભાષણમાં તત્કાલિન નાણામંત્રી પી. ચિદંબરમે જણાવ્યું કે, ઈન્કમ ટેક્સ નિયમો હેઠળ દરેક પ્રકારની છૂટ ક્લેમ કર્યા બાદ જો કંપનીન કુલ આવક બુક પ્રોફિટથી 30 ટકા ઓછી હોય તો કંપનીની કુલ આવક બુક પ્રોફિટના 30 ટકા માનવામા આવશે અને તેણે તેના હિસાબે ટેક્સ આપવો પડશે.
2001માં ફરીથી MATમાં ફેરફારો થયા. ચૂકવવામાં આવતા ટેક્સ પર મળતી છૂટ વ્યવસ્થા (કેરીફોરવર્ડ)ને ખતમ કરી દેવામાં આવ્યો અને નક્કી થયું કે, કોર્પોરેટ અને MATમાંથી જે રેટ વધુ હોય તે કંપનીએ ચૂકવવાનો રહેશે.
2005માં MATના નિયમોમાં એક વાર ફરી બદલાવ આવ્યો અને કંપનીઓએ આ વાતની પરવાનગી આપી કે તે 5 વર્ષની અંદર ટેક્સ ક્રેડિટને કેરિ ફોરવર્ડ કરી શકે છે. કેરિ ફોરવર્ડનો સમયગાળો ફરી 15 વર્ષ કરી દેવામાં આવ્યો. હાલમાં સમયગાળો 15 વર્ષ છે.
ભારતમાં MATના રેટ 18.5 ટકા કરાશે. જો કે, કંપનીઓ MATથી હંમેશાથી વિરોધ રહી છે. સતત વધતા રેટ સિવાય કંપનીઓની ફરીયાદ છે કે, પ્રોફિટનું વલણ જાળવી રાખવામાં મુશ્કેલી થાય છે. જો કે, અમુક વિશેષ ઉદ્યોગો ખાસ કરીને ઈન્ફ્રાસ્ટ્રક્ચર જેવા ક્ષેત્રે MATમાં રાહત આપી છે, પરંતુ નાણા મંત્રાલયનું માનવું છે કે, દેશમાં લાખો કંપનીઓ જાણી-જોઈને ખોટ દર્શાવી સતત સરકારને ચૂનો લગાવી રહી છે.
નાણા મંત્રાલયનું માનવું છે કે, આવી કંપનીઓને કો ટેક્સના દાયરામાં લાવવાની જરૂર છે. જેથી તે મિનિમમ ટેક્સ જરૂર અદા કરે. આવક અને ખર્ચ એટલે કે ફિસ્ક્લ ડેફિસિટનું દબાણ સહન કરી રહેલી સરકાર માટે આ આવશ્યક છે કે, સરકાર શેલ કંપનીનો સફાયા બાદ જાણી-જોઈને ટેક્સથી ભાગતી કંપનીઓને ડાયરેક્ટ ટેક્સના દાયરામાં લાવે.
સત્તરમી લોકસભા સત્ર 17 જૂનથી 26 જુલાઈ સુધી ચાલશે, જેમાં 4 જુલાઈએ આર્થિક સર્વે અને આગામી દિવસે નાણા મંત્રી નિર્મલા સિતારામન પૂરક બજેટ રજૂ કરશે. એવામાં શક્ય છે કે, નાણામંત્રી સરકારના આરાદાઓનું એલાન કરે.